Според Върховния касационен съд шуменският прокурор Румен Пенев трябва да влезе в затвора за три години, тъй като е поискал подкуп от 25 хил.лв., съобщава "Правен свят". Той беше задържан от полицията преди повече от три години и половина.

През октомври 2011г. прокурорът е предложил на адвоката Найден Николов да го предпази от повдигане на обвинения и да прекрати разследването срещу него за финансов спор с клиент, като упражни влияние върху друг шуменски обвинител - Янко Желязков. Условието било Николов да заплати 25 хил.лв. В последствие Румен Пенев намалил цената на 21 хил. лв. Адвокат Николов обаче подал сигнал в полицията, след което прокурорът бе задържан с белязани пари в центъра на града.

Делото срещу Николов започна в Софийски градски съд, който го призна за виновен през есента на 2012г. и му наложи 3.5 години ефективна присъда. В последствие Апелативният съд (САС) смекчи наказанието в условна присъда, а Върховният касационен съд върна делото за повторно разглеждане. Този път САС намери нови смекчаващи обстоятелства - относително младата възраст на прокурора (39 години), чистото му съдебно минало и добрите характеристични данни и семейно положение.